Βόλος Νέος Ποδοσφαιρικός Σύλλογος

Ο **Νέος Ποδοσφαιρικός Σύλλογος «Βόλος»** είναι ελληνικό ποδοσφαιρικό σωματείο το οποίο εδρεύει στον Βόλο. Τα χρώματα του είναι το κόκκινο και το μπλε. Χρησιμοποιεί ως αγωνιστική έδρα το Πανθεσσαλικό Στάδιο. Από το 2017 μέχρι και την αγωνιστική περίοδο 2018–2019 για τα εντός έδρας παιχνίδια χρησιμοποιούσε το Δημοτικό Στάδιο Νεάπολης Βόλου.

Από την αγωνιστική περίοδο 2019–2020 το ανδρικό τμήμα του Ν.Π.Σ. Βόλος αγωνίζεται στο πρώτο τη τάξει πρωτάθλημα της Α1 Εθνικής Κατηγορίας (Super League 1), με την επωνυμία «**Νέος Ποδοσφαιρικός Σύλλογος «Βόλος» [[Ποδοσφαιρική Ανώνυμη Εταιρεία]]**» και με τον διακριτικό τίτλο «**Ν.Π.Σ. Βόλος [[Ποδοσφαιρική Ανώνυμη Εταιρεία|Π.Α.Ε.]]**».

## Τμήμα ποδοσφαίρου ανδρών

### Ιστορία
Τον Απρίλιο του 2017, υπήρχαν βλέψεις για τη δημιουργία ενός νέου συλλόγου με έδρα την πόλη του Βόλου. Τελικά, το καλοκαίρι του 2017 έπειτα από πρωτοβουλία του Δημάρχου Βόλου Αχιλλέα Μπέου, και σε συμφωνία με τον πρόεδρο του συλλόγου Μ.Α.Σ. Πύδνα Κίτρους, Γιάννη Ντούμο η πιερική ομάδα έδωσε τη θέση της στη Γ΄ Εθνική Κατηγορία στον νέο-ιδρυθέντα σύλλογο, που ονομάστηκε «Βόλος ΝΠΣ». Η επίσημη παρουσίαση πραγματοποιήθηκε στις 2 Ιουνίου 2017.

Η ομάδα, που αγωνίστηκε στη θέση της Μ.Α.Σ. Πύδνας Κίτρους στη Γ΄ Εθνική Ερασιτεχνική Κατηγορία για την σεζόν 2017–2018, ξεκίνησε την προετοιμασία της με σημαντικές μεταγραφικές κινήσεις. Τελικά κατέκτησε την πρώτη θέση στον 4ο όμιλο του πρωταθλήματος και τη δεύτερη θέση στον 1ο όμιλο των μπαράζ ανόδου, οπότε και προβιβάστηκε στην Β΄ Εθνική. Την επόμενη χρονιά, ανέβηκε ξανά κατηγορία, αφού η ομάδα του Βόλου ως νεοφώτιστη κατέκτησε το πρωτάθλημα της Football League, εξασφαλίζοντας μαθηματικά την άνοδο έξι αγωνιστικές πριν το τέλος. Έτσι, σχεδόν δύο χρόνια μετά την ίδρυση του, ο σύλλογος θα συμμετάσχει για πρώτη φορά στην βραχύβια ιστορία του στην πρώτη εθνική κατηγορία, την Super League 1.

Τον Μάιο του 2019, υπήρχαν βλέψεις για εξαγορά του Α.Φ.Μ. της Π.Α.Ε. Ν.Π.Σ. Βόλος, από την ποδοσφαιρική ομάδα του Ηρακλή Θεσσαλονίκης, η οποία αντιμετώπιζε σοβαρά οικονομικά προβλήματα. Παρόλο που και οι δύο σύλλογοι διέψευσαν τις διαπραγματεύσεις, αυτές συνεχίστηκαν μέχρι τα μέσα Ιουνίου, όπου τελικά ναυάγησαν.

H πρώτη χρονιά της ομάδας στην πρώτη εθνική κατηγορία ξεκίνησε ιδανικά, με τον Βόλο να φτάνει στις αρχές της σεζόν μέχρι και την δεύτερη θέση. Ωστόσο η διπλή αλλαγή προπονητή δεν επέτρεψε στην ομάδα να φτάσει στα play-off, κατάφερε ωστόσο να παραμείνει με άνεση στην κατηγορία, τερματίζοντας στην ενδέκατη θέση του πρωταθλήματος. Στο θεσμό του Κυπέλλου Ελλάδας η ομάδα ξεκίνησε από την 5η Φάση όπου ξεπερνώντας δύσκολα το εμπόδιο του Πανσερραϊκού με δύο διαδοχικές ισοπαλίες με σκορ 1-1 στην κανονική διάρκεια των αγώνων, πρώτα εκτός και έπειτα στο εντός έδρας ματς που πέρασε στην παράταση και κρίθηκε τελικά στα πέναλτι με 4-2. Στην 6η Φάση (Φάση των 16) ο Βόλος αντιμετώπισε τον Ατρόμητο Αθηνών και αποκλείστηκε με συνολικό σκορ 3-2 (εκτός 0-3, εντός 2-0).

Το καλοκαίρι του 2020, ο Αχιλλέας Μπέος ανέλαβε και επίσημα την προεδρία της Π.Α.Ε. με στόχο, τον συνασπισμό με τις δύο μεγάλες ομάδες της πόλης (Ολυμπιακός Βόλου, Νίκη Βόλου) κάτι που δεν πέτυχε. Στη μεταγραφική περίοδο του καλοκαιριού, ο Ν.Π.Σ. Βόλος προχώρησε σε σημαντικές προσθήκες, με την απόκτηση του Τάσου Δουβίκα και του Σωτήρη Νίνη ως ελεύθερες μεταγραφές, όπως και του Αμρ Ουάρντα από τον Π.Α.Ο.Κ., καθώς και με τον δανεισμό του Χουάν Χοσέ Περέα από τον Παναθηναϊκό. Στο αγωνιστικό κομμάτι, έφτασε για πρώτη φορά μέχρι τα προημιτελικά του Κυπέλλου Ελλάδας, όπου και αποκλείστηκε από την Α.Ε.Κ. (εκτός 2-4, εντός 1-0) ενώ στο πρωτάθλημα τερμάτισε στην κανονική περίοδο στην έβδομη θέση, όπου και παρέμεινε ως αήττητος στη διαδικασία των play-out όπου ακολούθησε.

Τη σεζόν 2022–2023 ο Βόλος είχε εξαιρετική πορεία στην Σούπερ Λιγκ, έτσι στην κανονική περίοδο του πρωταθλήματος τερμάτισε στη 6η θέση. Στα πλέι οφ τερμάτισε εκ νέου 6ος έχοντας συγκεντρώσει μόνο έναν βαθμό με συνολικά εννιά ήττες και μία ισοπαλία. Καλύτερος παίκτης του Βόλου για εκείνη την σεζόν ψηφίστηκε ο Πάολο Φερνάντες, παρότι έπαιξε μόνο 13 ματς. Στον θεσμό του Κυπέλλου Ελλάδας, Ο Βόλος έφτασε μέχρι τον γύρο των 16 μετά από νίκη να σκορ 4-0 ενάντια στον Ιωνικό. Στους «16» αντιμετώπισε τον Παναθηναϊκό όπου αποκλείσθηκε με συνολικό σκορ 5-0.

Την σεζόν 2023–2024 έπαιξε τον πρώτο αγώνα πρωταθλήματος στις 18 Αυγούστου, 2023 με την Λαμία. Ο αγώνας έληξε ισόπαλος με σκορ 2-2, στους επόμενους όμως αγώνες είχε την χειρότερη αρχή στην σύντομη ιστορία του στο Πρωτάθλημα Ελλάδας, και έφτασε στα μέσα Οκτωβρίου να είναι στην τελευταία θέση του βαθμολογικού πίνακα. Στις 28 Οκτωβρίου, πήρε την πρώτη του νίκη στο Πρωτάθλημα επικρατώντας με 2-1 επί της νεοφώτιστης Κηφισιάς. Τελικά κατάφερε να εξασφαλίσει την παραμονή του μετά από ένα σερί νικών στα play out. 

Την σεζόν 2024–2025 ο Βόλος έκανε μια κακή πορεία στο πρωτάθλημα τερματίζοντας στην 12η θέση μόλις στην κανονική διάρκεια μόλις 1 βαθμό πάνω από την Καλλιθέα. Στα play out κατάφερε να βελτιώσει την εικόνα του φτάνοντας εν τέλει στην 11η θέση παραμένοντας στην κατηγορία.

#### Η απήχηση της ομάδας στην πόλη
Η ομάδα του Βόλου μέχρι και σήμερα, παρότι έχει σερί παρουσίες στην πρώτη κατηγορία του ελληνικού ποδοσφαίρου και με αξιόλογο δυναμικό, δεν έχει καταφέρει να αγαπηθεί από την πλειοψηφία του φίλαθλου κοινού του Βόλου και αυτό φαίνεται και στην προσέλευση του κόσμου στα εντός έδρας ματς, η οποία είναι χαμηλή για τα δεδομένα της κατηγορίας, παρά το γεγονός ότι η ομάδα έχει πετύχει κάποια αξιόλογα πράγματα.

### Διοικητικό Συμβούλιο
Η σύνθεση του Διοικητικού Συμβουλίου του συλλόγου:

### Επιτυχίες
#### Τίτλοι
* **[[Β΄ Εθνική ποδοσφαίρου ανδρών|Β΄ Εθνική Κατηγορία]]**   
** **Πρωτάθλημα (1) :** 2018–2019
* **[[Γ΄ Εθνική ποδοσφαίρου ανδρών|Γ΄ Εθνική Κατηγορία]]**
** **Πρωτάθλημα (1) :** 2017–2018

#### Διακρίσεις
* Σούπερ Λιγκ 1: 6η θέση (1): 2022–2023
* Προημιτελικά Κυπέλλου Ελλάδος (1): 2021

#### Άλλοι τίτλοι
* **Τουρνουά Πανθεσσαλικού**   
** **Νικητής (3):** 2022, 2023, 2025

## Τμήμα ποδοσφαίρου νέων
Το τμήμα ποδοσφαίρου νέων συστάθηκε το 2024 και από την σεζόν 2024–2025 συμμετέχει στο πρωτάθλημα της Β΄ Κατηγορίας ΕΠΣΘ.

## Τμήμα ποδοσφαίρου γυναικών
Το γυναικείο τμήμα ποδοσφαίρου δημιουργήθηκε το 2021, ύστερα από τη μετονομασία του αντίστοιχου τμήματος του Μαγνησιακού Βόλου, σε **Ν.Π.Σ. Βόλος**. Την περίοδο 2021–2022 κατέκτησε αήττητη το πρωτάθλημα του 3ου ομίλου της Γ΄ Εθνικής. Από τη σεζόν 2022–2023 και για δύο ακόμη περιόδους αγωνιζόταν στη Β΄ Εθνική. Την σεζόν 2024–2025 κατέκτησε το πρωτάθλημα του 1ου ομίλου της Β΄ Εθνικής και κέρδισε την ιστορική άνοδο στην Α΄ Εθνική.

### Τίτλοι
* **[[Β΄ Κατηγορία ποδοσφαίρου γυναικών Ελλάδας|Β΄ Εθνική Κατηγορία]]**
** **Πρωτάθλημα (1):** 2024–2025
* **[[Γ΄ Κατηγορία ποδοσφαίρου γυναικών Ελλάδας|Γ΄ Εθνική Κατηγορία]]**
** **Πρωτάθλημα (1):** 2021–2022

## Παραπομπές


## Εξωτερικοί σύνδεσμοι
* 

*
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 2017
Κατηγορία:Γυναικείες ποδοσφαιρικές ομάδες Ελλάδας